Η ΑΧΕΠΑ δίνει την ευκαιρία στους Έλληνες της Αμερικής να προσεγγίσουν την Ελλάδα
Ο Ύπατος Πρόεδρος της ΑΧΕΠΑ μιλά στη ΦτΑ για τα σχέδια του 2006
H Ελληνο-Αμερικανική οργάνωση ΑΧΕΠΑ εδώ και 80 χρόνια προωθεί τον ελληνισμό, την εκπαίδευση, τη φιλανθρωπία, και την ατομική υπευθυνότητα. Η Ελληνοαμερικανική Εκπαιδευτική Προοδευτική Οργάνωση ιδρύθηκε το 1922 και διατηρεί παραρτήματα στις ΗΠΑ, τον Καναδά, την Ελλάδα, την Κύπρο, την Αυστραλία και τη Νέα Ζηλανδία. Η οργάνωση αναπτύσσει εκτενείς φιλανθρωπικές δραστηριότητες εντός και εκτός Αμερικής. Προσπαθεί επίσης να ενημερώσει το αμερικανικό κοινό για την παρουσία της Ελλάδας στο διεθνή πολιτικό χώρο. Πρόσφατα η ΑΧΕΠΑ οργάνωσε συνέδριο για τη στρατηγική συμμαχία της Ελλάδας και των ΗΠΑ στα Βαλκάνια. Ανάμεσα στους ομιλητές ήταν ο πρέσβης της Ελλάδας στις ΗΠΑ, Αλέξανδρος Μαλλιάς, αξιωματούχοι του Στέητ Ντηπάρτμεντ και εμπειρογνώμονες σε θέματα διεθνών σχέσεων και διπλωματίας. Ο Ύπατος Πρόεδρος της οργάνωσης, Γκας Τζέιμς, μας είπε ότι το συνέδριο αυτό έγινε στα πλαίσια ενημερωτικού προγράμματος με τίτλο « Η φωνή του Ελληνισμού». «Οι στόχοι μας είναι δύο», είπε ο κύριος Τζέιμς. «Θέλουμε πρώτα να ενημερώσουμε το κοινό για τη στάση της αμερικανικής κυβέρνησης έναντι διαφόρων θεμάτων έτσι ώστε οι Ελληνοαμερικανοί να γνωρίζουν αν πρέπει να υποστηρίξουν κάποιο θέμα, ή όχι. Ο ρόλος μας είναι να ενημερώνουμε το κοινό για τρέχοντα πολιτικά θέματα». Το πρώτο συμπόσιο που οργανώθηκε ήταν για τη Κύπρο και το μεταναστευτικό ρεύμα μετά την εισβολή. Το 2006 θα πραγματοποιηθεί συνέδριο για τα ανθρώπινα δικαιώματα, και αργότερα θα εξεταστεί το τι σημαίνει ελληνισμός και ποια ήταν η προσφορά του στον κόσμο. Οι προσπάθειες της ΑΧΕΠΑ δεν περιορίζονται μόνο στην ενημέρωση για το πολιτικό γίγνεσθαι εξ αποστάσεως αλλά στην εμπειρία από πρώτο χέρι. «Συνήθως ο πρόεδρος της ΑΧΕΠΑ», λεει ο κύριος Τζέιμς, «την άνοιξη ταξιδεύει στην Ελλάδα, την Κύπρο και το Πατριαρχείο συνοδευόμενος από μία αντιπροσωπεία. Φέτος όμως κάλεσα και άλλα μέλη της ΑΧΕΠΑ να συμμετάσχουν. Θέλουμε να συγκεντρώσουμε περίπου 100 άτομα. Θα καλέσουμε επίσης και μέλη του Κογκρέσου. Και θέλουμε να τους δείξουμε από κοντά τι έχει προσφέρει η Ελλάδα και η Κύπρος». Η σύσφιξη των σχέσεων μεταξύ των ελληνοαμερικανών και των ελλήνων βρίσκεται στο επίκεντρο αυτής της προσπάθειας. Το ετήσιο αυτό ταξίδι της ΑΧΕΠΑ δίνει την ευκαιρία σε ελληνοαμερικανους, να προσεγγίσουν την Ελλάδα. Πολλοί από αυτούς μπορεί να επισκέπτονται για πρώτη φορά τη χώρα των προγόνων του. «Στη πραγματικότητα, εκείνο που προσπαθούμε να πούμε»,εξηγεί ο κύριος Τζέιμς «είναι ότι την σήμερον ημέρα οι αποστάσεις έχουν εκμηδενιστεί. Είναι εξισου εύκολο να μεταβεί κανείς στην Ουάσιγκτον ή στην Αθήνα. Απλώς μπαίνεις στο αεροπλάνο και ταξιδεύεις λίγες ώρες παραπάνω». Το 2006 συνταξιοδοτούνται 2 παλαίμαχοι Ελληνο-αμερικανοί πολιτικοί. Ο γερουσιαστής Πωλ Σαρμπάνης και ο βουλευτής Μάϊκλ Μπιλιράκης. Η ΑΧΕΠΑ, λοιπόν, οργανώνει εκδήλωση για να τιμήσει την πολυετή προσφορά τους στην αμερικανική πολιτική και την Ελληνοαμερικανική κοινότητα.